**Cât despre noi... tăcerea**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Visez că te beau dintr-o cupă de aur

Când noaptea-şi îmbracă halatul cel mov,

Când cerul se-nchină la propriu-i tezaur

Şi stelele cad pe cearşaf, în alcov.

Eşti dulce şi aspru, otravă blajină

Ca visul din urmă, dar numele tău,

Potecă spre cer într-o limbă străină

Cu multe vocale... Mi-e bine, mi-e rău?

Iubirea o beau din potirul de-aramă

Al inimii tale sperând că-ntr-o zi

Destinu-şi va scrie poetica dramă

Pe poli antagonici, când nu vom mai fi.

- Cu tine-s în vise, aievea, alături,

Niciunde nu-s singur, al tău sunt mereu,

Când cerne iubirea tăcute omături

Pe marmura caldă a pieptului meu.

Eşti dulce, amară, induci dependență,

O clipă de-s singur, mă-nec în sevraj,

Din basmul cu fluturi sorbind inocență

Mă-nalț către stele și cad în picaj.

Petrec lângă tine și viața, și moartea,

Trăim o secundă, un an sau un ceas,

Și-i scriem cu lacrimi destinului cartea

Cu tot ce-a fost bine, cu tot ce-a rămas.

Liliana Trif Ioan Grigoraș